তাঁর এবং শোয়েব মালিকের সন্তান হলে তার পদবি হবে ‘মির্জা মালিক’। এক আলোচনা সভায় একথা স্পষ্ট জানিয়ে দিলেন টেনিস তারকা সানিয়া মির্জা। 
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, চলতি গোয়া উৎসবে ‘জেন্ডার বায়াস’ শীর্ষক একটি আলোচনা সভায় বক্তব্য রাখতে গিয়েই ওই কথা জানান সানিয়া। 

এই বিষয়ে অন্যান্য খবর

বুড়ো শোয়েবকে কটাক্ষ ভক্তের, স্বামীকে আগলে ‘রণংদেহী’ সানিয়া


তিনি বলেন, ‘‘আজ আমি আপনাদের একটা গোপন কথা বলব। আমি এবং আমার স্বামী নিজেদের মধ্যে কথা বলে এই সিদ্ধান্তে এসেছি যে, আমাদের যখন সন্তান হবে, তখন তার পদবি হবে মির্জা মালিক, শুধু মালিক নয়। আমরা এভাবেই একটা পরিবার হবে থাকতে পারব।’’
এর পাশাপাশি সানিয়া জানিয়ে দেন, তাঁর স্বামী শোয়েব কন্যা সন্তান চান। বিশ্বের প্রাক্তন এক নম্বর জানিয়েছেন, নিজের জীবনে তিনি লিঙ্গ বৈষম্যের কেমন ছবি দেখেছেন। তিনি বলেন, তাঁর আত্মীয়স্বজনরা বরাবরই তাঁর বাবা-মাকে একটি পুত্র সন্তানের জন্ম দেওয়ার জন্য বলতেন, যাতে তাঁদের পরিবার আরও ‘এগিয়ে’ যেতে পারে।
সেই প্রসঙ্গ তুলে সানিয়া মনে করিয়ে দেন, বিয়ের পরেও তিনি বাবা ইমরানের পদবি ‘মির্জা’ ই ব্যবহার করেন নিজের পদবি হিসেবে। তিনি স্পষ্ট বলেন , ‘‘আমার নাম আজও সানিয়া মির্জা। এবং এটাই থেকে যাবে।’’ এভাবেই তাঁর পরিবারের সুনাম বৃদ্ধি পাবে বলে জানিয়ে দেয় ভারতীয় টেনিসের রানি।